‘บีโอไอ’แนะ เอ็กซิมแบงก์ ตั้งสาขานอก
บีโอไอแนะเอ็กซิมแบงก์ ขยายสาขาต่างประเทศ หนุนลงทุนนอก
24 เม.ย. 2558

บีโอไอแนะเอ็กซิมแบงก์ ขยายสาขาต่างประเทศ หนุนลงทุนนอก 
น.ส.ชลลดา อารีรัชชกุลผู้อำนวยการกองส่งเสริมการลงทุนไทยในต่างประเทศ สำนักงานคณะกรรมการส่งเสริมการลงทุน (บีโอไอ) เปิดเผยในการสัมมนา “โอกาสการลงทุนไทยในเคนยา แอฟริกาใต้ เอธิโอเปีย และอุซเบกิสถาน” โดยยอมรับว่า ไทยมีนโยบายให้สิทธิประโยชน์และส่งเสริมให้นักลงทุนไทยไปลงทุนต่างประเทศค่อนข้างน้อยเมื่อเทียบกับประเทศเพื่อนบ้าน เช่น เกาหลีใต้ ญี่ปุ่น มาเลเซีย และสิงคโปร์
“ทางคู่แข่งเขาจะจัดตั้งเป็นกองทุนเพื่อส่งเสริมการลงทุนโดยเฉพาะ ขณะที่ไทยเน้นให้ข้อมูลด้านตลาด กฎหมาย และข้อมูลวิชาการมากกว่าการสนับสนุนงบประมาณ หากรัฐบาลต้องการสนับสนุนให้นักลงทุนไทยไปลงทุนต่างประเทศจริงจัง ควรทำเรื่องอื่นๆ ด้วย เช่น ให้ธนาคารเพื่อการส่งออกและนำเข้าแห่งประเทศไทย หรือเอ็กซิมแบงก์ ออกไปตั้งสาขาในต่างประเทศ” น.ส.ชลลดา ระบุ
น.ส.ชลลดา ระบุว่า ในปีนี้บีโอไอมีเป้าหมายที่จะผลักดันนักลงทุนไทยไปลงทุนใน 4 ประเทศ คือ เคนยา แอฟริกาใต้ เอธิโอเปีย และอุซเบกิสถานซึ่งเป็นตลาดใหม่ที่น่าสนใจ และเร็วๆ นี้ บีโอไอจะพานักลงทุนไทยไปศึกษาลู่ทางการลงทุนใน 4 ประเทศ ประมาณ 10-20 รายต่อ 1 ประเทศ เช่น ก่อสร้าง พลังงานทดแทน ชิ้นส่วนยานยนต์ และเกษตรแปรรูป